Bumm.sk | Mennyit ér 50 év? - a JAIK kerek évfordulót ünnepel
A pozsonyi József Attila Ifjúsági Klub november 17-étől ünnepségsorozatot rendez megalakulásának 50. évfordulója alkalmából. A klub alapításától kezdve, 1964 óta egyetemisták és főiskolások szervezése alatt működik a fővárosban. Felmerülhet a kérdés, mi mindent takar az ötven éves múlt? 1964-et írtunk, mikor Kajla Júlia megalapította a József Attila Ifjúsági Klubbot, a Pozsonyban tanuló magyar egyetemisták és diákok klubját. Az első gyűléseket a Mayer-cukrászda melletti pincehelyiségben tartották meg, ott beszélték át az ügyes-bajos dolgokat. A klub első elnöke, az alapító, Kajla Júlia volt, aki sok éven keresztül aktív résztvevője volt a pozsonyi magyar közéletnek. A diákklub egyre nagyobb népszerűségre tett szert, rendezvényeiket sokan látogatták. A diákok által szervezett virágzó klubéletre felfigyelt az akkoriban működő Népművelési Intézet, később a gyűlések lebonyolítására a Csemadok kínálta fel termét. A József Attila Ifjúsági Klub működésébe bekapcsolódó egyetemisták a klubból kikerülve is részt vállaltak a magyar kultúra terjesztésében és a magyar érdekképviseletben. Volt JAIK elnökök a mai napig jelentős képviselői a felvidéki magyarságnak. A teljesség igénye nélkül említhetjük Duray Miklóst, A. Nagy Lászlót, Grendel Lajost, Végh Lászlót, Mihályi Molnár Lászlót, Molnár Imrét. Németh István, Samarjay Zoltán, Bába Ildikó, Višehradsky Vilmos, Zobor Rozália, Braunsteiner Glória, Patus János, Rudas Dóra, Kosár Dezső, Vörös Péter, Somogyi Alfréd volt elnökök kevesebbet hallatnak magukról, mindazonáltal áldozatos munkájukért hálával tartozunk.
A rendszerváltás után a JAIK egy letűnt kor csillagává vált. A 90-es évek elején egyre több magyar diák kezdte meg tanulmányait a pozsonyi egyetemeken, minek következtében szakosodott diákklubok alakultak az egyes karokon. Ezek a következők voltak: Bánki Donát Klub (BÁDOK), Ekonómusok és Managerek (EMUK), Közgáz Klub, Pozsonyi Vegyészek Klubja (PVC), Werbóczy István Klub (WIK), Pilinszky János Klub (PIJÁK), Teller Ede Klub (TEK), Szent-Györgyi Albert Diákklub (SZADIK), Ybl Miklós Klub (YMK), Neumann János Klub (Neujk). Tevékenységük koordinálására létrejött egy ernyőszervezet Pozsonyi Akciók Szervezése néven. Ezek a kis klubok is azon fáradoztak, hogy ne csak a tanulással foglalkozzanak az egyetemisták, hanem ismerkedjenek, művelődjenek, szórakozzanak, hiszen a diákélet a legszebb, amit ember el tud képzelni a világon.
2008-ban azonban felütötte fejét a változás szele és Vígľaš Zoltán vezetésével megújult a József Attila Ifjúsági Klub. Az új csapat fiatalos lendülettel és új ötletekkel vetette bele magát a szervezkedés mámorába. "A rendezvénysorozat programjának tervezésekor szem előtt tartottuk, hogy fiatal és idősebb egyaránt találjon kedvére való műsort. Ez az 50. évforduló ugyanis mindenkinek szól, aki egy kicsit is érdeklődik a magyar kultúra, illetve a JAIK, a pozsonyi diákság élete iránt. Bízunk benne, hogy változatos programtervünkben minden korosztály megtalálja a számára kedvezőt" - írják a szervezők. November 17., hétfő - Vajon mennyit ér ötven év?
Ünnepélyes megnyitó, a szlovákiai magyar klubmozgalom hagyatékának bemutatása, emlékezés az elmúlt 50 évre, beszélgetés a volt elnökökkel, zenél a Pósfa zenekar.
Helyszín: A JAIK székhelye – Klarissza utca 7 (Pozsonyi Casino). Kezdés: 17:00.
November 18., kedd - Éjsekújvári Rockszínpad: Rómeó és Júlia
Helyszín: DK Lúky (Petržalka – Ligetfalu). Kezdés: 19:00
November 19., szerda – Koncert és magyarbuli
A hangulatot a The Loophole vezeti fel, majd következik az Intim Torna Illegál koncertje, a hajnalig tartó szórakozást DJ Peter biztosítja.
Helyszín: Majestic Music Club (Karpatská buszmegálló). Kapunyitás: 20:30.
November 20., csütörtök – Táncház
Helyszín: Csemadok nagyterme, Május 1-je tér. Kezdés: 19:00
További információkért látogassanak el az esemény, illetve a JAIK Facebook-oldalára. Kérdések esetén írjanak a reczai.lilla@gmail.com címre.
(bumm, jaik)